text: Flaget til tops for Danmarks udsendte
  05 september 2014 kl. 06.36
  Landet over ryger Dannebrog i dag til tops for at hædre de danske udsendte.
  I Syd- og Sønderjylland markeres dagen med parader, flaghejsning og kransenedlæggelse mange steder.
  I Fredericia har den socialdemokratiske borgmester Jacob Bjerregaard inviteret Dansk Folkepartis formand Kristian Thulesen Dahl til at være hovedtaler. Det foregår på byens rådhus, og efterfølgende vil der være parade til gennem byen og ud til veteranhjemmet på Ansgarvej.
  I Kolding vil borgmester Jørn Pedersen hædre 300-400 veteraner på Koldinghus, og i Vejle vil borgmester Arne Sigtenbjerggaard afsløre en mindesten i Skyttehushaven.
  Den 5. september har siden 2009 været officiel flagdag, for at hædre de danskere der er eller har været udsendt til konfliktområder på baggrund af en beslutning af den danske regering, Folketing eller minister.
  
  